ราคาทองในปท.เช้านี้ปรับลงบาทละ 200 ตามทองโลกลงแรง รอผล ECB วันนี้
ราคาทองในปท.เช้านี้ปรับลงบาทละ 200 ตามทองโลกลงแรง รอผล ECB วันนี้
3 ธ.ค. 2558

ราคาทองในประเทศเช้านี้ปรับตัวลดลงบาทละ 200 โดยสมาคมค้าทองคำ รายงานว่า เมื่อเวลา 09.30 น. ราคาทองคำแท่ง รับซื้อเข้าบาทละ 17,850.00 ขายออกบาทละ 17,950.00 ขณะที่ราคาทองรูปพรรณรับซื้อเข้าบาทละ 17,585.60 ขายออกบาทละ 18,350.00
บริษัท ฮั่วเซ่งเฮง โกลด์ ฟิวเจอร์ส จำกัด ระบุว่า เมื่อคืนที่ผ่านมาราคาทองคำปรับลงแรงเข้าใกล้แนวรับที่ 1,050 ดอลลาร์/ออนซ์อีกครั้ง หลังจากฟื้นตัวขึ้นติดต่อกัน 2 วัน ราคาทองคำได้รับปัจจัยกดดันจากเงินดอลลาร์สหรัฐที่แข็งค่าขึ้นจากการจ้างงานภาคเอกชน ADP เดือนพ.ย.ของสหรัฐเพิ่มขึ้น 217,000 ตำแหน่ง ซึ่งสูงที่สุดในรอบ 5 เดือน และสูงกว่าที่ตลาดคาดการณ์ไว้ที่ 191,000 ตำแหน่ง 
ขณะเดียวกัน ADP ยังได้ทบทวนปรับเพิ่มตัวเลขการจ้างงานในเดือนต.ค.เป็นเพิ่มขึ้น 196,000 ตำแหน่ง จากเดิมที่รายงานว่าเพิ่มขึ้น 182,000 ตำแหน่ง นอกจากนี้ประธานเฟดได้แถลงแสดงความเชื่อมั่นว่าเศรษฐกิจสหรัฐมีแนวโน้มขยายตัวอย่างต่อเนื่อง ขณะที่อัตราการว่างงานลดต่ำลง และอัตราเงินเฟ้อกำลังปรับตัวขึ้นเข้าใกล้ระดับ 2% ซึ่งเป็นเป้าหมายของเฟด เป็นการส่งสัญญาณพร้อมปรับขึ้นอัตราดอกเบี้ยในการประชุมเฟดเดือนธ.ค.
นอกจากนี้ ในวันนี้มีการประชุมธนาคารกลางยุโรป(ECB)ซึ่งตลาดคาดการณ์ว่าธนาคารกลางยุโรปจะมีการผ่อนคลายมาตรการ QE เพิ่มเติม โดยอาจเพิ่มวงเงินและ/หรือขยายระยะเวลาในการดำเนินมาตรการ จากปัจจุบันซื้อพันธบัตร 6 หมื่นล้านยูโร/เดือน และระยะเวลาสิ้นสุดอย่างน้อยในเดือนก.ย.2559  ดังนั้นเงินยูโรเทียบกับเงินดอลลาร์มีแนวโน้มอ่อนค่าลง แต่คาดว่าประเด็นดังกล่าวตลาดตอบรับไปแล้วพอสมควร
และคืนนี้สหรัฐจะเปิดเผยจำนวนผู้ขอรับสวัสดิการว่างงานรายสัปดาห์ ตลาดคาดการณ์ว่าจะเพิ่มขึ้น 9,000 ราย เป็น 269,000 ราย และดัชนี ISM ภาคบริการเดือนพ.ย. ตลาดคาดการณ์ว่าจะลดลงสู่ระดับ 58.1 จากระดับ 59.1 ในเดือนต.ค. รวมทั้งติดตามคำแถลงของประธานเฟดที่มีกำหนดแถลงนโยบายการเงินต่อสภาคองเกรส
 
 